Talous- ja sosiaalikomitean lausunto aiheesta "Ehdotus: neuvoston asetus yhteisen maatalouspolitiikan rahoituksesta annetun asetuksen (EY) N:o 1258/1999 muuttamisesta" (KOM(2002) 293 lopullinen – 2002/0125 CNS)



Virallinen lehti nro C 061 , 14/03/2003 s. 0054 - 0054



Talous- ja sosiaalikomitean lausunto aiheesta "Ehdotus: neuvoston asetus yhteisen maatalouspolitiikan rahoituksesta annetun asetuksen (EY) N:o 1258/1999 muuttamisesta" (KOM(2002) 293 lopullinen - 2002/0125 CNS) (2003/C 61/11) Neuvosto päätti 19. heinäkuuta 2002 Euroopan yhteisön perustamissopimuksen 152 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 29. elokuuta 2002. Esittelijä oli Rudolf Strasser. Talous- ja sosiaalikomitea hyväksyi 18. ja 19. syyskuuta 2002 pitämässään 393. täysistunnossa (syyskuun 18. päivän kokouksessa) seuraavan lausunnon äänin 128 puolesta 3:n pidättyessä äänestämästä. 1. Johdanto 1.1. Komissio ehdottaa sen ajanjakson pidentämistä, jonka aikana voidaan antaa EMOTR-tukirahaston varoilla tapahtuvaa rahoitusta koskeva kielteinen päätös. Yhteisen maatalouspolitiikan rahoituksesta annetun neuvoston asetuksen (EY) N:o 1258/1999 7 artiklan 4 kohdassa säädetään, että kielteinen rahoituspäätös ei voi koskea menoja, joiden maksu on suoritettu 24:ää kuukautta ennen komission asianomaiselle jäsenvaltiolle toimittamaa kirjallista tiedoksiantoa tarkastusten tuloksista. 1.2. Komissio ehdottaa viiteajanjakson pidentämistä 36 kuukauteen mm. seuraavin perustein: - Kyseistä rajoitusta on pystyttävä soveltamaan tavalla, jossa otetaan paremmin huomioon Euroopan unionin varainhoitoa koskevat edut. - Viiteajanjakson pidentämisellä on tarkoitus vähentää "sääntöjenvastaisia menoeriä". 1.3. Komission vuonna 1993 perustaman, EMOTR:n tukiosaston tilien tarkastamisen ja hyväksymisen uudistamista käsittelevän työryhmän suosituksen mukaan varainhoitoa koskeviin oikaisuihin tulisi soveltaa 36 kuukauden määräaikaa. Neuvosto ei kuitenkaan noudattanut tätä suositusta ja päätti rajoittaa oikaisuajanjakson 24 kuukauteen. 2. Huomautuksia 2.1. Euroopan talous- ja sosiaalikomitean mielestä komissiolla on ehdottomasti oltava mahdollisuus periä takaisin sääntöjenvastaisesti toteutettuja menoja yhteisön talousarviolle aiheutuvien tappioiden välttämiseksi. Tässä on otettava huomioon, että maksujen sääntöjenvastaiselle käytölle on olemassa erilaisia syitä. Yhtenä lähteenä voivat olla mahdolliset puutteellisuudet, jotka esiintyvät heti uuden järjestelmän tai voimassa olevan järjestelmän huomattavan muutoksen voimaantulon jälkeen, kuten komissio itsekin toteaa. Ongelmaa vaikeuttaa entisestään, jos asetuksia tai direktiivejä muutetaan toistuvasti, kuten viime vuosina on tapahtunut. 2.2. Näin ollen komitea suosittelee, että komissiolle myönnetään riittävät resurssit ennalta ehkäisevien tarkastusten lisäämiseksi. Näin voidaan poistaa puutteellisuudet ajoissa ja parantaa tarpeen vaatiessa jäsenvaltioiden hallintokäytänteitä. 2.3. ETSK ei kuitenkaan ole vakuuttunut siitä, että oikaisujen viiteajanjakson pidentämisellä voitaisiin saavuttaa sääntöjenvastaisten maksujen huomattavaa vähentymistä, sillä ei voida odottaa, että paljastuvien rikkomusten osuus nousisi tällä tavoin. Toisaalta viiteajanjakson pidentäminen 36 kuukauteen lisää oleellisesti jäsenvaltioiden riskiä maksajaksi joutumisesta, mutta vaikeuttaa samalla sääntöjenvastaisuuden toteennäyttämistä. Bryssel, 18. syyskuuta 2002. Talous- ja sosiaalikomitean puheenjohtaja Göke Frerichs